Kaisari Yongle (tamka: yong-luh; 2 Mei 1360 - 12 Agosti 1424) - jina la binafsi Zhu Di (WG: Chu Ti) - alikuwa kaisari wa tatu wa nasaba ya Ming, aliyetawala kuanzia mwaka 1402 hadi 1424. Zhu Di alikuwa mtoto wa nne wa Kaisari Hongwu aliyeanzisha nasaba ya Ming . Cheo chake cha kwanza kilikuwa Mwanamfalme wa Yan akipewa utawala juu ya eneo la Beijing kaskazini mwa ufalme wa Ming mnamo Mei 1370. Huko alipaswa kupigana dhidi ya Wamongolia wa nasaba ya Yuan ya Kaskazini. Katika mapigano hayo Zhu Di aliweza kuweka msingi wa jeshi lake la binafsi. Baba yake alipomteua mpwa wake Zhu Yunwen kama mfalme mteule alikubali mwanzoni. Lakini baada ya Zhu Yunwen kushika utawala kwa jina la Jianwen na kuanza kuwaua wajomba wake, Zhu Di aliamua kuasi dhidi ya mpwa wake. Mnamo 1402, alifanikiwa kupindua mpwa wake na kuteka mji mkuu wa ufalme Nanjing. Hapo alitangazwa Kaisari akachukua jina la Yongle, inayomaanisha "furaha ya milele". Ili kuimarisha utawala wake na kukazia uhalali wake mwenyewe, Zhu Di alijaribu kufuta kumbukumbu ya enzi ya Kaisari Jianwen akaamuru kuteketeza au kubadilisha taarifa na hati zilizohusu utoto na uasi wake.